Outisme: 'n Ma se verhaal | George Herald
Outisme: 'n Ma se verhaal
Correspondent Christian Kruger | Wednesday, 11 April 2018, 14:31
GEORGE NUUS - Die Legacy-sentrum en nie-winsgewende organisasie, Binah, se tweede Big Walk word op Sondag 15 April aangebied. Die 4,8 km-pretstap in die Tuinroete Botaniese Tuin word aangebied deur Binah, om bewusmaking te skep vir families met kinders op die outismespektrum.
Die Legacy-sentrum, wat 1 Augustus 2016 in George geopen het, is deur Mariza van Deventer en haar man, Johan, geskep vir die versorging en onderrig van hul seun, Migael (toe 10) en ander kinders met spesiale onderrigbehoeftes.
Migael, wat aan 'n seldsame metaboliese defek Phenylketonuria (PKU) ly, is ook op die outismespektrum.
In daardie stadium is Migael en een ander 10-jarige seun op 'n een-tot-een-basis by die skool onderrig, maar intussen het die getalle aangegroei tot twaalf leerders van 4 tot 11 jaar oud, wat nie in hoofstroom-onderrig situasies kan funksioneer nie.
Daar is tans vyf voltydse onderwysers, 'n biokinetikus wat individuele oefenprogramme vir elke kind opstel, en 'n musiekterapeut.
"Dit is nog nie heeltemal duidelik hoe dit gebeur of ontstaan nie," sê Mariza. "Outisme beïnvloed inligtingsprosessering in die brein deur die manier te verander waarop senuselle en senuselbrûe verbind en georganiseer word.
"Dit is een van drie steurings wat volgens die nuutste uitgawe van die Diagnostiese en Statistiese Handleiding van Geestesteurings (DSM) onder die outismespektrum val; die ander twee is Aspergersindroom en ontwykende-ontwikkelingsteuring."
Volgens Mariza is dit 'n groot uitdaging om met 'n outistiese kind te leef en te werk. "Die stelling dat wanneer jy een kind met outisme ontmoet, het jy een kind met outisme ontmoet, is regtig waar. Dit is waarskynlik wat outisme so 'n uitdagende ontwikkelingsteuring maak."
Uit ondervinding weet sy dat enige "onsigbare gestremdheid" dit moeilik maak vir die wat daarmee saamleef.
"Die samelewing verstaan net nie. Ek en Johan het onlangs Raaiselkind gaan kyk en ons was albei doodstil daarna. Dit was baie emosioneel om soveel van jou lewe op 'n groot skerm te sien.
"Wat daardie gesin beleef het, was wel die ekstreem. Soos Johan sê daar was niks mooi aan die film nie, maar dit is alles waar.
"Dit is net te onvoorspelbaar om jou kind na byvoorbeeld 'n winkelsentrum te neem want dit is vir hom sensories oorweldigend. Jy kan nie voorspel of jou kind dit op 'n gegewe dag sal kan hanteer nie. Dalk gaan dit wonderlik, of dalk kry hy 'n 'meltdown' en jou dag is gekanselleer."
Onderwys is nog 'n ander groot uitdaging. "Dis onnodig om te verduidelik hoe ons onderwys in die algemeen lyk, wat nog te sê vir kinders met spesiale behoeftes. Dit noop ouers om hulle kinders na sentrums soos ons s'n te stuur en nie almal kan dit bekostig nie. Die skoolgeld is duur want ons moet meer personeel aanstel omdat een-tot-een onderrig noodsaaklik is."
Wat gebeur by Legacy -sentrum
Volgens Mariza doen die kinders bykomend tot hul individuele leerplanne ook die Gemini-program. Die leerprogram is gebaseer op "discrete video modeling", wat 'n enkele konsep met klank en beeld toelig ten einde konsepte te assosieer.
Een maal per week ry die kinders perd, en twee maal per week swem hulle. Hulle kry ook twee maal per week musiekterapie in groepies van twee of drie, of selfs individueel.
"Laasgenoemde was die beste toevoeging ooit tot ons kurrikulum!"
Hulle werskaf ook in 'n groentetuin. "Die groentetuin verskaf vir hulle soveel plesier om die groente te plant, te pluk en te eet!" Hulle word geleer om koekies te bak, pizza en pannekoek te maak. "Dis groot bederf en hulle geniet elke oomblik daarvan. Deur werk, speel en lewensvaardighede word hul persoonlikhede ontwikkel."
Migael se 'Talking Tablet'
Mariza en Johan het besluit om vir Migael alternatiewe kommunikasie te leer omdat hy grotendeels nie-verbaal is. "Ons het vir hom 'n tablet gekoop waarop sy spraakterapeut 'n toepassing spesifiek vir hom ontwikkel het."
Soos alle ouers van kinders met gestremdhede is dit moeilik om die publiek se reaksie te hanteer. "Dis maar die gewone gevalle van mense wat dink jou kind gooi 'n vloermoer, maar inderwaarheid het hy 'n 'meltdown' as gevolg van sensoriese oorlading," verduidelik Mariza.
Wanneer hulle Migael saamneem op 'n vlug of na 'n vreemde plek gaan, dra hy 'n T-hemp waarop geskryf staan: "Autism is my superpower" en "I'm autistic. Smile and say Hi!" "Dit help regtig, want jy kan sien hoe mense die slagspreuk lees, inneem en verstaan."